**Fejlesztési tervek a Magyarországi Evangélikus Egyházban, fókuszban**

**a Budavári Evangélikus Egyházközséggel.**

Jelenlegi világunkban egyre nehezebb megszólítani az embereket, emellett a történelmi, Keresztény Egyházak attraktivitását is igen nehéz megőrizni. A hitélet prioritása és fenntartása mellett emiatt szükséges az embereket újszerű, a „hétköznapi” élethez általánosabban kapcsolható alkalmakkal megszólítani és ezen keresztül felhívni figyelmüket templomainkra, gyülekezeteinkre. Különösen fontosnak tartom egy egyházzenei - és egyben kulturális intézet létrehozását. A Budavári Ev. Gyülekezet részben már nyitva tartja ajtaját különböző tudományos irányzatok, illetve az erre érdeklődést mutató, nem szigorú értelemben keresztyén emberek felé (Budavári Szabadegyetem havi rendszerességgel). Ezen tevékenységet bővíteném alábbi szempontok szerint:

**A.) Rendezvényszervezés:** Minél színesebb a kínálat, annál különfélébb és ezeken keresztül nagyobb számú ember szólítható meg.

- Olyan rendezvények szervezése, melyek egyesítik az egyházzenét más kulturális irányzatokkal (pl. irodalom, színjátszás, iparművészet, gasztronómia / borászat).

- ifjú tehetségek bemutatása (nem csak zenei területen), rendszeres fellépési lehetőségek a Gyülekezet égisze alatt (ld. B. pont).

**B.) Zenei továbbképzés:** Egyházunkban az alapfokú- és a felsőfokú zenei képzés is magas színvonalon biztosított (Fóti Kántorképző, Teológia Egyházzene Tanszék).

- Nem biztosított azonban megfelelően olyan emberek felé a zenei továbbképzés, akik ezen intézményekben nem tudnak részt venni, vagy csak „hobbiszerűen” zenélnek. Különös nehézséget jelent a zeneiskolai képzésből „kiöregedettek” tanulása, hisz csak extra költségek fejében folytathatják a zeneiskola keretein belül tanulmányaikat. Jellemzően ebbe a csoportba tartoznak pont az orgonálni tanulók, akiknek értelem szerint a legtöbb közük van a keresztény gyülekezetekhez és az egyházzenéhez, de sok olyan fiatal is van, aki egyetemi tanulmányai mellett szívesen tanulnának zenét, bár nem zenei pályára készülnek és emiatt nem is jöhet szóba konzervatóriumi, vagy felsőfokú képzés.

- Másik oldalról a felsőfokú, általános zenei képzés (Zeneakadémia és Főiskolák), kevéssé vagy egyáltalán nem képviselik az egyházzenét, vagy csak nyomokban, gyakran nem hiteles felfogásban. Ezen intézmények diákjainak egy hányada azonban érezve a hiányosságot, gyakran mutatnak konkrét érdeklődést a több koron átívelő oratórikus, egyházzenei irodalom megfelelő előadói gyakorlatának elsajátítására, valamint a szakrális szövegnek és a zenének a kapcsolatának a megértésére. Ez ugyanúgy vonatkozik énekesekre, mint hangszeres zenészekre.

- Már végzett művészek is szívesen vesznek részt olyan zenei továbbképzéseken, melyeken keresztül ismeretei bővülhetnek és ezeket szakmai pályafutásukban is kamatoztathatják.

**Oktatás**

- Rendszeres órák (u.úgy hangszeres órák, mint korrepetíció)

- Workshop (blokkokban, időszakokban, stb.)

**Technikai háttér**

- egy néhány regiszteres, hordozható **orgonapozitív** nélkülözhetetlen a zenei életben, akár egyházzenei estek / koncertek (saját és külsős szervezésben), akár gyülekezeti kórusmunka kísérőhangszereként. Fő erényei a könnyen szállíthatóság (akár intézményen – akár külső helyszínek közt) és a transzponálhatóság fél hanggal lefelé (415 / 440 Hz). Utóbbi nem kizárólag „kényelmi” funkció, bár sokszor kényelmesebb az énekeseknek, kórusoknak fél hanggal lejjebb énekelni, de a barokk művek előadása korhű hangszereken a modern, 440 Hz-es „A”-n lehetetlenek is volnának, mert a hangszereket nem lehetséges ilyen magasra felhangolni. A hangszer jelenlétével robbanásszerűen fejleszthető a zenei élet, míg hiánya korlátokat támaszt. Egy ilyen hangszer ára használtan 1 – 3 millió Ft, újonnan 3 – 8 millió Ft.

- új **nagyorgona** építése: célkitűzés szomorú előzménye, hogy az 1895-ben épült templom és a hozzá csatlakozó épületek Budapest II. világháborús ostromakor romba dőltek. Az elpusztult orgona külföldi segítséggel megvalósult pótlására az 1960-as és ’70-es években, két lépcsőben került sor. A két lépcső nem csupán időben különült el egymástól, hanem szerkezeti megoldásaiban is. Az örökség orgonaművészi és orgonaépítő szakmai szempontokból vizsgálva egyaránt vegyes képet nyújt, elhelyezését, szerkezeti koncepcióját, megoldásait és működését mai szemmel nézve inkább nevezhető szükséghangszernek, aminek adott időszak után tovább kell adnia a szerepét.

A feladat a most megfogalmazódott igény szerint a templomba új, elektromechanikus orgona építése, amely egyfelől hangzásával a templomteret betölti, a liturgia szolgálatán túl a teljes orgonairodalom, mindenek előtt a német romantikus irodalom előadására is alkalmas, másfelől technikai konstrukciójánál és a ma elérhető legkorszerűbb szerkezeti megoldásainál fogva hosszú távon megbízható működést biztosít. Ára szerkezetátalakítási munkálatok nélkül az épületen megközelítőleg bruttó 200 millió Ft.

**Templombelső**

Egy új orgona igen meghatározó eleme a templomtérnek, így mind az építését övező technikai átépítéseknek, mind hangszer a külső megjelenésének harmonikusan kell illeszkednie a környezetébe. Egy ekkora beavatkozás párhuzamosan azonban lehetőséget ad „kisebb” belsőépítészeti átépítések megtételére is, melyek a templomtér belsejének megszépülése mellett a letisztultságot és harmóniát tartják szem előtt (Építészeti Munkacsoport Kompetenciája).

**Jövőkép**

A beruházások és az Kulturális Intézet megszületése után a rendezvényszervezés és a zenei képzés mellett a tevékenységi kör bővíthető, következő lépésekként kiterjeszthetjük kompetenciánkát más tudományok felé is (iparművészet, képzőművészet, irodalom).